 NA GEORGE ODIWUOR  MWANAHABARI Elizabeth Merab amezikwa nyumbani kwao katika kijiji cha Lwala, wadi ya Kakelo Kokwanyo, Kaunti ya Homa Bay mnamo Ijumaa. Wafanyakazi wa Nation Media Group (NMG) walikuwa miongoni mwa waombolezaji waliohudhuria mazishi ya Merab. Mkurugenzi wa Uhariri Joe Ageyo, Mhariri Mkuu Msimamizi Pamella Sittoni na Meneja Mkuu-Biashara James Sogoti wameongoza baadhi ya wahariri na waandishi wa NMG kumpa buriani. Aidha wanahabari wa mashirika mengine pia wamehudhuria mazishi hayo. Wakati wa uhai wake Merab alikuwa mwanachama wa kikundi cha Wanahabari wa Mazingira, Sayansi, Afya na Kilimo (MESHA). Bw Ageyo amemtunuka Merab sifa, akimkumbuka kwa bidii na ari aliyoonyesha akitekeleza majukumu yake, hata alipokuwa akiugua. “Kwa niaba ya wasimamizi wa NMG, ninaipa familia pole kwa msiba huu mzito. Mungu amfariji nyinyi wote katika kipindi hiki kigumu,” amesema Bw Ageyo aliyeongeza kuwa kazi za Merab zilikuwa na athari kubwa si tu katika tasnia ya habari lakini pia katika jamii kwa ujumla. Merab, ambaye alikuwa akiegemea maswala ya sayansi na afya, alifanya kazi katika shirika la NMG na kazi zake zilimzolea mataji na sifa tele. Aidha, aliangazia masuala mengi, likiwemo tatizo la ugonjwa wa Selimundu, yaani Sickle Cell Anemia ambao ulikuwa unamtatiza mara kwa mara. Katibu wa MESHA Daniel Agan amemrejelea kwa kusema kuwa alikuwa mwanahabari aliyekuwa na mtandao mkubwa wa marafiki katika nyanja zinazohusu afya na matibabu. “Alikuwa kielelezo bora na wengi walitaka wawe wanahabari wa maswala ya sayansi kwa kuiga Merab. Kifo chake kinaacha ombwe kubwa katika tasnia ya uanahabari,” amesema Bw Agan. Aidha ametaka jamii ielimishwe kuhusu ugonjwa wa Selimundu na ikome kuwa na mitazamo hasi kuuhusu ugonjwa huo. Mwaka 2018 Merab alijizolea taji la haiba kubwa linalofahamika kama Global UHC Journalism Award lililotolewa na shirika la Amref. Merab aliaga dunia mnamo Julai 15, 2023.  You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  